OSNOVNA ŠKOLA JURJA KLOVIĆA

 TRIBALJ

|  |
| --- |
|  **PRAVILNIK O ZAŠTITI NA RADU** |
|  |

Tribalj, Travanj 2017.

**SADRŽAJ:**

**I. OPĆE ODREDBE………………………………………………………………….. 2**

**II. PRAVILA ZAŠTITE NA RADU I OPĆA NAČELA PREVENCIJE…………. 2**

**III. OBVEZE ŠKOLE U PROVOĐENJU ZAŠTITE NA RADU…………………… 3**

**1. Obveza izrade procjene rizika……………………………………………………… 3**

**2. Odgovornost Škole za organiziranje i provedbu zaštite na radu………………… 3**

**3. Odgovornost za štetu na radu i u vezi s radom……………………………………. 4**

**4. Ustroj tijela Škole u provedbi zaštite na radu……………………………………... 4**

***Ravnatelj ……………………………………………………....* 4**

***Povjerenik radnika za zaštitu na radu*………………………... 5**

***Stručnjak za zaštitu na radu*………………………………….. 5**

***Odbor za zaštitu na radu* ……………………………………... 6**

**5. Obavješćivanje i savjetovanje………………………………………………………. 7**

**6. Osposobljavanje za rad na siguran način………………………………………….. 7**

**7. Poslovi s posebnim uvjetima rada………………………………………………….. 7**

**8. Posebno osjetljive skupine radnika………………………………………………… 7**

**9. Sredstva rada, osobna zaštitna oprema i mjesta rada…………………………….. 8**

**10. Tehnologija rada, radni postupci i radni okoliš…………………………………… 8**

**11. Stres na radu ili u vezi s radom…………………………………………………….. 8**

**12. Sigurnosni znakovi, pisane obavijesti i upute……………………………………… 8**

**13. Evakuacija i spašavanje te zaštita od požara, eksplozije te drugog**

**neposrednog i značajnog rizika…………………………………………………….. 9**

**14. Pružanje prve pomoći………………………………………………………………. 9**

**15. Zaštita nepušača, zabrana pijenja alkohola i uzimanja drugih sredstva ovisnosti… 10**

**16. Evidencije, isprave i obavijesti…………………………………………………….. 10**

**17. Zdravstvena zaštita za radu……………………………………………………….. 11**

**IV. PRAVA I OBVEZE RADNIKA………………………………………………….. 11**

**V. PRIJELAZNE I ZAVRŠNE ODREDBE………………………………………… 12**

Na temelju odredbi Zakona o zaštiti na radu (“Narodne novine” broj 71/14 , 154/14 ) te članka 60. Statuta Osnovne škole Jurja Klovića Tribalj, Školski odbor dana 18. travnja 2017. godine donosi

**P R A V I L N I K O Z A Š T I T I N A R A D U**

**I. OPĆE ODREDBE**

Članak 1.

Pravilnikom o zaštiti na radu ( u daljem tekstu: Pravilnik) uređuje se u Osnovnoj školi Jurja Klovića Tribalj (u daljnjem tekstu Škola) provedba zaštite na radu i zaštita radnog okoliša.

Škola provodi zaštitu na radu radi sigurnog odvijanja odgojno obrazovnog rada, sigurnosti i zaštite učenika i radnika Škole te sigurnog boravka trećih osoba u Školi.

Članak 2.

Zaštita na radu obuhvaća skup pravila kojima se štiti sigurnost i zdravlje radnika, učenika i trećih osoba u Školi.

Zaštita na radu u Školi se provodi obavljanjem poslova zaštite na radu te primjenom propisanih i ugovorenih pravila zaštite na radu u skladu sa zakonom i provedbenim propisima.

Članak 3.

Odredbe ovoga Pravilnika primjenjuju se na radnike i učenike Škole te na treće osobe dok borave u prostorima Škole te pripadajućim vanjskim dijelovima Škole.

Članak 4.

Izrazi navedeni u ovom Pravilniku neutralni su glede rodne pripadnosti i odnose se na osobe oba spola.

**II. PRAVILA ZAŠTITE NA RADU I OPĆA NAČELA PREVENCIJE**

Članak 5.

Pravila u vezi zaštite na radu obuhvaćaju:

- pravila pri projektiranju i izradi sredstava rada

- pravila pri uporabi i održavanju, pregledu i ispitivanju sredstava rada u skladu sa sigurnosnim standardima zaštite na radu

- mjere koje je Škola obvezna poduzimati radi provedbe zaštite na radu

- tijela koja u Školi sudjeluju u provedbi zaštite na radu

- pravila koja se odnose na osposobljavanje i obavješćivanje radnika i ravnatelja Škole radi postizanja potrebnog stupnja zaštite na radu i zdravstvene zaštite

- zaštitu radnika i njihovih predstavnika radi aktivnosti u vezi provedbe zaštite na radu te zabranu stavljanja radnika u nepovoljniji položaj zbog aktivnosti poduzetih u vezi zaštite na radu

- provedbu osnovnih pravila zaštite na radu i posebnih pravila zaštite na radu koja obuhvaćaju posebne uvjete koje moraju ispunjavati radnici pri obavljanju poslova s posebnim uvjetima rada

- načine i postupke suradnje Škole, radnika i njhovih predstavnika i udruga te državnih ustanova i tijela nadležnih za zaštitu na radu

Članak 6.

Ravnatelj i radnici Škole dužni su primjenjivati pravila zaštite na radu tako da se svim sudionicima odgojno obrazovnog procesa osigura rad na siguran način te u najvećoj mogućoj mjeri utječe na sprečavanje nastanka ozljeda na radu, profesionalnih te drugih bolesti i smrtnih događaja.

Članak 7.

Škola je dužna provoditi zaštitu na radu u skladu sa sljedećim načelima:

1. Procjenjivanje i izbjegavanje rizika

2. Sprečavanje rizika na izvoru

3. Prilagođavanje rada radnicima prema radnim mjestima, izborom radne opreme i načina rada te ostalih mjera s ciljem smanjenja štetnih učinaka na zdravlje

4. Prilagođavanje tehničkom napretku

5. Provedba i razvoj prevencije povezivanjem tehnologije, organiziranja rada, uvjeta rada, ljudskih odnosa i utjecaja radnog okoliša

6. Davanje prednosti skupnim mjerama zaštite na radu u odnosu na pojedinačne mjere zaštite na radu

7. Odgovarajuće osposobljavanje i obavješćivanje radnika

8. Besplatnost prevencije odnosno mjera zaštite na radu za radnike

**III. OBVEZE ŠKOLE U PROVOĐENJU ZAŠTITE NA RADU**

**1. Obveza izrade procjene rizika**

Članak 8.

Škola je obvezna izraditi procjenu rizika kojom se utvrđuje razina opasnosti, štetnosti i napora glede mogućnosti rizika za nastanak ozljede na radu, profesionalne bolesti i drugih štetnih posljedica po sigurnost i zdravlje radnika i učenika Škole.

Procjena rizika provodi se u Školi za sve poslove.

Škola je obvezna imati procjenu rizika izrađenu u pisanom ili elektronskom obliku koja odgovara postojećim rizicima na radu i u vezi s radom i koja je dostupna radniku na mjestu rada.

Uvjeti, način i metoda izrade procjene rizika, obvezni sadržaj procjene te podaci i klasifikacija opasnosti, štetnosti i napora na radu i u vezi s radom izrađuju se prema važećem Pravilniku o izradi procjene rizika.

Članak 9.

Pri izradi procjene rizika sudjeluju radnici odnosno njihovi predstavnici, ovlaštenici i stručnjaci zaštite na radu odnosno odbor za zaštitu na radu , a prema potrebi ravnatelj može uključiti i stručnjake iz pojedinih područja.

O procjeni rizika te izmjenama i dopunama procjene rizika raspravlja odbor zaštite na radu koji prihvaća procjenu rizika ili predlaže izmjene i ispravke.

**2. Odgovornost Škole za organiziranje i provedbu zaštite na radu**

Članak 10.

Za organiziranje i provedbu zaštite na radu odgovoran je ravnatelj Škole, neovisno o tome je li poslove zaštite na radu obavlja samostalno, preko organizirane službe zaštite na radu stručnjaka za zaštitu na radu ili je ugovorio suradnju s ovlaštenom ustanovom, trgovačkim društvom ili fizičkom osobom za zaštitu na radu, odnosno u pisanom obliku prenio ovlaštenje za obavljanje poslova zaštite na radu na drugu osobu – ovlaštenika.

**3. Odgovornost za štetu na radu i u vezi s radom**

Članak 11.

Za ozljedu na radu i profesionalnu bolest koju radnik pretrpi obavljajući poslove u Školi smatra se da potječe od rada i Škola za nju odgovara po načelu objektivne odgovornosti.

Škola se može osloboditi odgovornosti ili se odgovornost može umanjiti ako je šteta nastala zbog više sile, odnosno namjerom ili krajnjom nepažnjom radnika ili treće osobe, na koje Škola nije mogla utjecati niti je njihove posljedice mogla izbjeći , unatoč provedenoj zaštiti na radu.

**4. Ustroj tijela Škole u provedbi zaštite na radu**

***Ravnatelj***

Članak 12.

Ravnatelj Škole:

- osigurava provođenje zaštite na radu

- nadzire primjenu pravila zaštite na radu

- omogućuje upoznavanje radnika s odredbama ovoga Pravilnika

- organizira provedbu izvršenja obveze izrade procjene rizika te na temelju procjene rizika primjenjuje pravila zaštite na radu, preventivne mjere te obavlja druge mjere, aktivnosti i postupke u vezi sa zaštitom na radu

- izrađuje nacrt Pravilnika o zaštiti na radu i upućuje ga na donošenje školskom odboru

- ustrojava službu za zaštitu na radu sukladno zakonskim odredbama

- pravodobno organizira osposobljavanje svih nadležnih tijela u Školi te vlastito osposobljavanje sukladno zakonskim obvezama

- pravodobno organizira osposobljavanje svih radnika Škole za rad na siguran način

- ispunjava obvezu da s radom ne započne radnik koji nije osposobljen za rad na siguran način

- na poslovima s posebnim uvjetima rada ne zapošljava osobu koje ne udovoljava potrebnim uvjetima

- u slučaju promjene okolnosti zbog kojih bi mogao biti ugrožen život, zdravlje ili sigurnost radnika poduzima odgovarajuće mjere

- u slučaju potrebe daje odgovarajuće obavijesti i pisane upute

- u skladu s propisanim obvezama postavlja znakove općih obavijesti

- u propisanim rokovima izvještava povjerenike radnika i radničko vijeće odnosno sindikalnog povjerenika u funkciji radničkog vijeća o provođenju zaštite na radu i poduzimanju mjera radi unapređenja zaštite na radu, sigurnosti i zdravlja radnika

- radnicima osigurava odgovarajuća osobna zaštitna sredstva i skrbi da ih koriste pri radu

- osigurava da strojevi i uređaji i osobna zaštitna sredstva koja se koriste budu u ispravnom stanju

- privremeno udaljuje s mjesta rada radnika koji je pod utjecajem alkohola ili drugih sredstva ovisnosti

- osigurava provedbu apsolutne zabrane pušenja u Školi

- tijelima inspekcije pri nadzoru daje sve potrebne obavijesti i podatke

- u slučaju smrtne ili teške ozljede na radu, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provođenju zaštite na radu obvezno izvješćuje povjerenika radnika za zaštitu na radu

- osigurava redovite preglede svih strojeva i uređaja i osobnih zaštitnih sredstava

- utvrđuje plan evakuacije i spašavanja radnika i učenika Škole

- organizira provedbu praktičnih vježbi plana evakuacije najmanje jednom u dvije godine

- vodi i čuva propisane evidencije, isprave te dokumentaciju

Ravnatelj može provođenje zaštite na radu prenijeti na svog ovlaštenika u okviru njegovog djelokruga rada.

Ovlaštenje se prenosi u pisanom obliku.

***Povjerenik radnika za zaštitu na radu***

Članak 13.

U Školi radnici mogu izabrati i imenovati osobu koja će obavljati poslove povjerenika radnika za zaštitu na radu.

Izbor i imenovanje povjerenika radnika za zaštitu na radu obavlja se u skladu s odredbama Zakona o radu kojima su uređena pitanja izbora radničkog vijeća.

Povjerenik radnika za zaštitu na radu ima pravo na naknadu plaće četiri sata tjedno.

Članak 14.

Škola je obvezna omogućiti osposobljavanje povjerenika radnika za zaštitu na radu na trošak Škole te omogućiti ostvarenje i ostalih prava povjereniku koja proizlaze iz zakonskih odredbi i odredbi kolektivnog ugovora.

Ako u Školi nije izabran povjerenik radnika za zaštitu na radu, sindikalni povjerenik ima pravo preuzeti sva prava i obveze povjerenika zaštite na radu.

Članak 15.

Povjerenik zaštite na radu ima pravo i obvezu:

- sudjelovati u planiranju te unapređivanju uvjeta rada, uvođenja novih tehnologija, projekata, programa i radnih procesa u vezi zaštite na radu

- sudjelovati pri izradi procjene rizika

- osposobljavati se za obavljanje poslova povjerenika radnika za zaštitu na radu

- biti nazočan inspekcijskim pregledima i staviti prigovor na inspekcijski nadzor te ima pravo izvjestiti inspektora zaštite na radu ako procijeni da su ugroženi život i zdravlje

- biti informiran o svim promjenama od utjecaja na sigurnost i zdravlje radnika

- primati primjedbe radnika na primjenu propisa i provedbu mjera zaštite na radu

- poticati radnike na provedbu mjera zaštite na radu

- obavješćivati radnike o provedbi zaštite na radu

***Stručnjak za zaštitu na radu***

Članak 16.

U Školi je potrebno osposobiti osobu koja će obavljati poslove stručnjaka za zaštitu na radu, odnosno ugovoriti pružanje usluga zaštite na radu s ovlaštenom službom.

Osoba koja obavlja poslove stručnjaka za zaštitu na radu mora biti osposobljena za obavljanje navedenih poslova sukladno zakonskim odredbama.

Ako škola sklopi ugovor s organiziranom službom zaštite na radu ta služba obavlja poslove stručnjaka zaštite na radu.

Članak 17.

Obveze stručnjaka zaštite na radu su:

- pružanje stručne pomoći ravnatelju Škole, povjereniku radnika te radnicima pri provedbi i unapređivanju zaštite na radu

- obavljanje unutarnjeg nadzora nad primjenom pravila zaštite na radu

- davanje inicijative za otklanjanje eventualnih nedostataka pri provođenju zaštite na radu te prijedloga za unapređivanje zaštite na radu

- rad u Odboru za zaštitu na radu

- suradnja s nadležnim tijelima i ustanovama

***Odbor za zaštitu na radu***

Članak 18.

U Školi se osniva Odbor za zaštitu na radu kao savjetodavno tijelo za unapređivanje zaštite na radu.

Članak 19.

Odbor za zaštitu na radu čine : ravnatelj (odnosno ovlaštenik) koji je predsjednik odbora, stručnjak za zaštitu na radu, specijalist medicine rada prema posebnim propisima i povjerenik radnika za zaštitu na radu.

O imenovanju odbora ravnatelj donosi pisanu odluku.

Na sjednicu Odbora mogu se pozvati stručnjaci za pojedina područja radi rješavanja specifičnih problema zaštite na radu.

Članak 20.

Odbor radi na sjednicama, a sastaje se najmanje jedanput u tri (3) mjeseca, a o radu Odbora vodi se zapisnik.

Ukoliko predsjednik Odbora ne sazove sjednicu Odbora za zaštitu na radu u predviđenom roku, povjerenik radnika ovlašten je sazvati sjednicu.

Članak 21.

Odbor planira i nadzire: provođenje zaštite na radu, organiziranje obavljanja poslova zaštite na radu, obavješćivanje i osposobljavanje u vezi sa zaštitom na radu, prevenciju rizika na radu i u vezi s radom te njezine učinke na zdravlje i sigurnost radnika.

Članak 22.

U slučaju smrtne ili teške ozljede na radu, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provođenju zaštite na radu ravnatelj je obvezan sazvati sjednicu Odbora u roku od dva (2 ) dana od nastanka ozljede.

O sjednici odbora iz stavka 1. ovog članka izvješćuje se nadležni inspektor rada.

Ako ravnatelj zbog razloga iz stavka 1. ovog članka ne sazove sjednicu Odbora za zaštitu na radu u roku od dva (2 ) dana povjerenik radnika za zaštitu na radu, odnosno radničko vijeće ili sindikalni povjerenik s pravima i obvezama radničkog vijeća ima pravo sazvati sjednicu odbora.

**5. Obavješćivanje i savjetovanje**

Članak 23.

Ravnatelj je obvezan obavješćivati i savjetovati se s radnicima odnosno njihovim predstavnicima o pitanjima vezanima uz zaštitu na radu u skladu s odredbama Zakona o zaštiti na radu te drugim propisima.

**6. Osposobljavanje za rad na siguran način**

Članak 24.

Ravnatelj i svi radnici Škole moraju biti osposobljeni za rad na siguran način u skladu s procjenom rizika.

Uvjeti i način osposobljavanja za rad na siguran način provode se prema Pravilniku koji donosi ministar nadležan za rad.

Članak 25.

Ravnatelj Škole ne smije dozvoliti obavljanje poslova radnicima koji nisu osposobljeni za rad na siguran način te nisu upoznati s pravilima zaštite na radu.

**7. Poslovi s posebnim uvjetima rada**

Članak 26.

Poslovima s posebnim uvjetima rada smatraju se poslovi koje mogu obavljati samo radnici koji osim općih uvjeta za zasnivanje radnog odnosa ispunjavaju i posebne uvjete glede zdravstvenog stanja te psihofizioloških i psihičkih sposobnosti.

Članak 27.

Pri raspoređivanju radnika na poslove s posebnim uvjetima rada potrebno je voditi računa da radnik u potpunosti udovoljava navedenim uvjetima glede stručne sposobnosti, zdravstvenog stanja i psihičkih sposobnosti.

Članak 28.

Osobu s kojom se namjerava sklopiti ugovor o radu za poslove s posebnim uvjetima rada ravnatelj škole uputit će na pregled specijalistu medicine rada s uputnicom koja sadrži podatke o naravi ili vrsti poslova i drugim okolnostima važnim za ocjenu njene sposobnosti za rad na konkretnom radnom mjestu.

**8. Posebno osjetljive skupine radnika**

Članak 29.

Škola je obvezna osigurati posebnu zaštitu na radu posebno osjetljivim skupinama radnika: trudnim radnicama, radnicama koje su nedavno rodile, radnicama koje doje dijete , radnicima

oboljelima od profesionalne bolesti te radnicima kojima je utvrđena smanjena i preostala radna sposobnost ili kod kojih postoji neposredni rizik od smanjenja radne sposobnosti, u skladu s važećim propisima.

**9. Sredstva rada, osobna zaštitna oprema i mjesta rada**

Članak 30.

Škola je obvezna osigurati da su mjesta rada koja se koriste sigurna, održavana prilagođena za rad i u ispravnom stanju u skladu s pravilima zaštite na radu.

Škola je obvezna prostore za odvijanje svih aktivnosti održavati u stanju koje ne ugrožava sigurnost i zdravlje svih radnika, učenika te svih posjetitelja.

Članak 31.

Škola smije koristiti nadzorne uređaje u svrhu sredstava zaštite na radu u skladu s odredbama Zakona o zaštiti na radu i drugim propisima.

Članak 32.

Škola je obvezna obavljati ispitivanja sredstava rada i osobnih zaštitnih sredstava te pregled strojeva, uređaja i instalacija redovito u skladu sa zakonskim odredbama.

Članak 33.

O obavljenim ispitivanjima i pregledu strojeva i uređaja vodi se zapisnik i čuvaju odgovarajuće isprave i evidencije.

**10. Tehnologija rada, radni postupci i radni okoliš**

Članak 34.

Škola je obvezna planirati, pripremati i provoditi radne postupke te tehnologiju rada na način da se ne ugrožava sigurnost i zdravlje radnika u skladu s pravilima zaštite na radu i drugim propisima.

Škola je obvezna procijeniti rizike te prema potrebi provesti ispitivanje radnog okoliša u skladu s odredbama Zakona o zaštiti na radu i provedbenim propisima.

**11. Stres na radu ili u vezi s radom**

Članak 35.

Škola je obvezna povoditi prevenciju stresa na radu i u svezi s radom koji je uzokovan raznim čimbenicima, a osobito glede sadržaja rada, organizacije rada, radnog okruženja, komunikacije i međuljudskih odnosa, s ciljem otklanjanja mogućnosti da se zbog utjecaja stresa umanji radna učinkovitost radnika i pogorša zdravstveno stanje.

Radnici su obvezni postupati u skladu s uputama ravnatelja za sprečavanje, uklanjanje ili smanjivanje stresa na radu ili u vezi s radom.

**12. Sigurnosni znakovi, pisane obavijesti i upute**

Članak 36.

U Školi je obvezno na mjestima rada te sredstvima rada postaviti sigurnosne znakove na vidljivim mjestima.

Sigurnosni znakovi, pisane obavijesti te upute postavljaju se u skladu sa Pravilnikom koji donosi ministar nadležan za rad.

Članak 37.

Ravnatelj je obvezan radnicima davati odgovarajuće obavijesti i pisane upute u svezi sa zaštitom na radu.

U slučaju prijeke potrebe upute mogu biti dane i usmeno.

Članak 38.

U Školi je obvezno na vidljivo mjesto postaviti:

sigurnosne znakove

znakove za evakuaciju i spašavanje

upute i oznake za rukovanje radnom opremom

upute i oznake za rad s opasnim kemikalijama i drugim izvorima opasnosti i štetnosti

**13. Evakuacija i spašavanje te zaštita od požara, eksplozije te drugog neposrednog i značajnog rizika**

Članak 39.

U Školi je potrebno izraditi plan evakuacije i spašavanja za slučaj iznenadnog događaja koji može ugroziti zdravlje i život (elementarna nepogoda, požar, eksplozija i sl.)

Članak 40.

S planom evakuacije potrebno je upoznati sve radnike Škole i na osnovi tog plana provesti praktične vježbe evakuacije najmanje jednom u dvije godine.

**14. Pružanje prve pomoći**

Članak 41.

U Školi mora biti organizirano i osigurano pružanje prve pomoći za slučaj ozljede na radu, ozljeda pri sudjelovanju u nastavi, slučaja iznenadne bolesti te upućivanja takve osobe na liječenje u zdravstvenu ustanovu.

Članak 42.

U Školi na svakih 20 zaposlenih osoba najmanje jedna mora biti osposobljena i određena za pružanje prve pomoći.

Ormarić sa sredstvima za pružanje prve pomoći mora biti na vidnom mjestu u Školi te dostupan.

Članak 43.

Postupci pružanja prve pomoći, sredstva, vrsta i količina sanitetskog materijala koja mora biti osigurana u Školi te način i rokovi osposobljavanja radnika za pružanje prve pomoći

izvršavaju se prema pravilniku koji donosi ministar nadležan za zdravlje, uz suglasnost ministra nadležnog za rad.

**15. Zaštita nepušača, zabrana pijenja alkohola i uzimanja drugih sredstva ovisnosti**

Članak 44.

Zabranjeno je pušenje u svim zatvorenim prostorijama Škole i vanjskim pripadajućim prostorima.

Članak 45.

Pojmom zatvorena prostorija Škole smatraju se: zbornica, učionice, hodnici, sanitarni prostori, predvorje Škole, ured ravnatelja, cjelokupni prostor uprave Škole, knjižnica, sportska dvorana te pripadajući prostori kao svlačionice i hodnici, prostorije za odlaganje sredstava za čišćenje, te svi ostali prostori koji se nalaze unutar zidova cjelokupne školske zgrade.

Članak 46.

Oznake o zabrani pušenja trebaju biti istaknute na vidnim mjestima u Školi u veličini slova koja moraju biti čitljiva sa udaljenosti od 10 metara.

Članak 47.

Radnicima Škole zabranjeno je konzumiranje alkoholnih pića i drugih sredstava ovisnosti prije stupanja na rad i tijekom rada te unošenje svih vrsta alkoholnih i opojnih sredstava u prostorije Škole.

Članak 48.

Provjera je li radnik pod utjecajem alkohola ili drugih sredstava ovisnosti obavlja se u skladu s važećim propisima, a provjeru mogu obaviti samo za to posebno osposobljene osobe odnosno službe.

Članak 49.

Radnika koji je pod utjecajem alkoholnih i drugih sredstava ovisnosti potrebno je udaljiti iz prostora Škole.

Ako radnik odbija napustiti Školu, po pozivu ravnatelja odnosno druge ovlaštene osobe radnika će udaljiti nadležna policijska služba.

**16. Evidencije, isprave i obavijesti**

Članak 50.

U Školi je obvezno voditi i čuvati:

- knjigu nadzora

- evidencije o zaposlenicima osposobljenim za rad na siguran način

- evidencije o zaposlenicima raspoređenim na poslove s posebnim uvjetima rada

- evidencije o ozljedama na radu, slučajevima profesionalnih bolesti i drugim poremećajima koji su izazvali ili mogli izazvati štetne posljedice po zdravlje i sigurnost nazočnih u Školi

- evidencije o redovitom kontrolnom ispitivanju sredstava rada, uređaja i instalacija

- druge isprave i evidencije iz područja zaštite na radu

Davanje obavijesti i podataka u vezi s evidencijama i ispravama koje Škola vodi ravnatelj je dužan provoditi u skladu s propisima kojima je propisana zaštita osobnih podataka radnika.

Članak 51.

Ravnatelj je obvezan osigurati da radnicima budu dostupni:

procjena rizika za mjesto rada i poslove koji se na njemu obavljaju

upute za rad na siguran način za mjesto rada i poslove koji se na njemu obavljaju

pisani dokaz o osposobljenosti radnika za rad na siguran način

pisani dokaz da radnik udovoljava uvjetima za obavljanje poslova s posebnim uvjetima rada

zapisnik o ispitivanju radne opreme, instalacija i radnog okoliša.

**17. Zdravstvena zaštita za radu**

Članak 52.

Ravnatelj škole obvezan je osigurati radnicima zdravstvenu zaštitu primjerenu rizicima za sigurnost i zdravlje te usluge medicine rada radi osiguravanja zdravstvenog nadzora .

Članak 53.

Radi utvrđivanja, odnosno provjere zdravstvene sposobnosti za obavljanje određenih poslova, ravnatelj može prije i tijekom radnog odnosa o trošku Škole uputiti radnika na zdravstveni pregled.

Prethodni i periodični pregledi i pribavljanje uvjerenja o tome da li osobe koje Škola namjerava zaposliti udovoljavaju posebnim uvjetima za rad u skladu s pravilima zaštite na radu ne smiju biti na trošak radnika.

**IV. PRAVA I OBVEZE RADNIKA**

Članak 54.

Svi radnici zaposleni u Školi obvezni su se pridržavati pravila o zaštiti na radu te primjenjivati sve neophodne postupke radi sprječavanja ozljeda na radu, profesionalnih bolesti te svih eventualnih oštećenja zdravlja.

Radnici su dužni ugovorene poslove obavljati s dužnom pažnjom.

Članak 55.

Radnici Škole obvezni su osposobiti se za rad na siguran način te kontinuirano osposobljavati sukladno zakonskim odredbama.

Članak 56.

Prije raspoređivanja na poslove s posebnim uvjetima rada radnik je obvezan pristupiti pregledu na koji ga uputi ravnatelj te periodično sukladno zakonskim odredbama pristupiti naknadnim pregledima.

Članak 57.

Radnici Škole imaju pravo i obvezu surađivati s nadležnim tijelima Škole, a nitko u Školi ne smije biti stavljen u nepovoljniji položaj radi sudjelovanja u aktivnostima vezanim uz promicanje i provedbu zaštite na radu.

Članak 58.

Odredbi ovog Pravilnika obvezni su se pridržavati svi radnici Škole, učenici te sve treće osobe nazočne u Školi.

**V. PRIJELAZNE I ZAVRŠNE ODREDBE**

Članak 59.

Stupanjem na snagu ovog Pravilnika prestaje važiti Pravilnik o zaštiti na radu od 30. rujna 1997. godine.

Članak 60 .

Ovaj Pravilnik stupa na snagu danom objave na oglasnoj ploči Škole.

RAVNATELJICA REDSJEDNICA ŠKOLSKOG ODBORA

Vilma Renate Car Katnić, prof. Martina Milčić Ajvaz, prof.

Ovaj Pravilnik o zaštiti na radu objavljen je na oglasnim pločama Škole dana 18. travnja 2017. godine i stupio je na snagu dana 18. travnja 2017. godine.

KLASA: 012-01/17-01/3

URBROJ: 2107-34-17-1